Ovo izvješće prikazuje privremeno izvršenje proračuna Europskog fonda za jamstva u poljoprivredi (EFJP) za 2017., a pojedinosti su navedene u Prilogu. Ukupni rashodi u iznosu od 44 318,0 milijuna EUR najvećim dijelom uključuju rashode EFJP-a u okviru podijeljenog upravljanja kako su ih prijavile države članice u razdoblju od 16. listopada 2016. do 15. listopada 2017. i smanjenja mjesečnih povrata sredstava koja su uvedena tijekom proračunske godine. Uključuju i procjenu rashoda u okviru izravnog upravljanja u iznosu od oko 16,6 milijuna EUR, za koje se predviđa da će nastati do 31. prosinca 2017.

Privremena potrošnja odobrenih sredstava EFJP-a do 31.12.2017.

Proračun EFJP-a za 2017. uključuje sljedeće:

·Komisijine najnovije procjene potreba za financiranjem tržišnih mjera i izravnih plaćanja,

·procjene namjenskih prihoda koji se prikupljaju tijekom proračunske godine i

·prijenos salda namjenskih prihoda preostalih od prethodne proračunske godine.

U svojem prijedlogu odobrenih proračunskih sredstava za EFJP za 2017. Komisija je uzela u obzir ukupne očekivane namjenske prihode te je za proračun za 2017. zatražila razinu odobrenih sredstava izračunanu oduzimanjem procijenjenih namjenskih prihoda od procijenjenih potreba. Proračunsko tijelo prihvatilo je proračun EFJP-a uzimajući u obzir očekivane namjenske prihode.

U trenutku utvrđivanja proračuna za 2017. Komisijine procjene raspoloživih namjenskih prihoda iznosile su 2 732 milijuna EUR i obuhvaćaju sljedeće:

·namjenske prihode čije se ostvarivanje očekuje tijekom proračunske godine 2017., procijenjene na 1 430 milijuna EUR, (1 278 milijuna EUR od ispravaka potvrda o sukladnosti i 152 milijuna EUR od nepravilnosti),

·namjenske prihode koji se prenose iz 2016. u 2017., procijenjene na 1 302 milijuna EUR.

Komisija je taj iznos, procijenjen na 2 732 milijuna EUR, namijenila sljedećim programima:

·400 milijuna EUR operativnim fondovima za organizacije proizvođača u sektoru voća i povrća te

·2 332 milijuna EUR za program jedinstvenih plaćanja.

Zbroj izglasanih odobrenih sredstava i namjenskih prihoda za te programe odgovara sljedećem:

·855 milijuna EUR za operativne fondove za organizacije proizvođača u sektoru voća i povrća i

·17 628 milijuna EUR za program osnovnog plaćanja.

U Prilogu, u kojem se navodi privremeno izvršenje proračuna za 2017. za razdoblje do 15. listopada 2017., u iznose odobrenih proračunskih sredstava na razini članka za sektor voća i povrća i članka za proizvodno nevezana izravna plaćanja nisu uključeni prethodno navedeni namjenski prihodi. Riječ je o izglasanim odobrenim sredstvima koja za navedene članke iznose 661,5 milijuna EUR odnosno 33 191,8 milijuna EUR.

Ubrajajući prihode namijenjene tim člancima u proračunu za 2017. predviđeno je ukupno 1 061,5 milijuna EUR za voće i povrće te 35 523,8 milijuna EUR za proizvodno nevezana izravna plaćanja.

3.Napomene o privremenom izvršenju proračuna EFJP-a za 2017.

3.1.Tržišne mjere

Iznos povučenih odobrenih sredstava za intervencije na poljoprivrednim tržištima bio je za 194,2 milijuna EUR veći od očekivanoga. U taj je iznos uključeno procijenjenih 7 milijuna EUR rashoda za mjere promicanja u okviru izravnog upravljanja za koje se predviđa da će nastati do 31. prosinca 2017. No, ako se u obzir uzmu namjenski prihodi u iznosu od 400 milijuna EUR dodijeljeni za program voća i povrća, to rezultira nedovoljnim izvršenjem u iznosu od 205,8 milijuna EUR (– 6,4 %).